CELEX: 32022D0614
Language: mt
Date: 2022-02-11 00:00:00
Title: Deċiżjoni tal-Kunsill (UE) 2022/614 tal-11 ta’ Frar 2022 dwar l-iffirmar, f’isem l-Unjoni, u l-applikazzjoni provviżorja tal-Ftehim fil-forma ta’ Skambju ta’ Ittri bejn l-Unjoni Ewropea u r-Repubblika ta’ Mauritius dwar l-estensjoni tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn l-Unjoni Ewropea u r-Repubblika ta’ Mauritius

13.4.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 115/43
               
            
         DEĊIŻJONI TAL-KUNSILL (UE) 2022/614
         tal-11 ta’ Frar 2022
         dwar l-iffirmar, f’isem l-Unjoni, u l-applikazzjoni provviżorja tal-Ftehim fil-forma ta’ Skambju ta’ Ittri bejn l-Unjoni Ewropea u r-Repubblika ta’ Mauritius dwar l-estensjoni tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn l-Unjoni Ewropea u r-Repubblika ta’ Mauritius
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43 flimkien mal-Artikolu 218(5) tiegħu,
         Wara li kkunsidra l-proposta tal-Kummissjoni Ewropea,
         Billi:
         
                     (1)
                  
                  
                     Il-Ftehim ta’ Sħubija dwar is-Sajd bejn l-Unjoni Ewropea u r-Repubblika tal-Mawrizju (1) (“il-Ftehim”) ġie approvat f’isem l-Unjoni permezz tad-Deċiżjoni tal-Kunsill 2014/146/UE (2), u daħal fis-seħħ fit-28 ta’ Jannar 2014.
                  
               
                     (2)
                  
                  
                     L-applikazzjoni tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn l-Unjoni Ewropea u r-Repubblika ta’ Mauritius (3) (“il-Protokoll”) bdiet fit-8 ta’ Diċembru 2017 għal perijodu ta’ erba’ snin. Il-Protokoll skada fis-7 ta’ Diċembru 2021.
                  
               
                     (3)
                  
                  
                     Fit-28 ta’ Settembru 2021, il-Kunsill awtorizza lill-Kummissjoni tiftaħ negozjati mar-Repubblika ta’ Mauritius għall-konklużjoni ta’ protokoll ġdid li jimplimenta l-Ftehim.
                  
               
                     (4)
                  
                  
                     Sakemm jitlestew in-negozjati dwar it-tiġdid tal-Protokoll, il-Kummissjoni nnegozjat, f’isem l-Unjoni, ftehim fil-forma ta’ skambju ta’ ittri bejn l-Unjoni u r-Repubblika ta’ Mauritius dwar estensjoni tal-Protokoll għal perijodu massimu ta’ sitt xhur. Dawn in-negozjati fuq l-estensjoni tal-Protokoll intemmu b’suċċess u l-Ftehim fil-forma ta’ Skambju ta’ Ittri bejn l-Unjoni Ewropea u r-Repubblika ta’ Mauritius dwar l-estensjoni tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn l-Unjoni Ewropea u r-Repubblika ta’ Mauritius (“il-Ftehim fil-forma ta’ Skambju ta’ Ittri”) ġie inizjalat fis-6 ta’ Diċembru 2021.
                  
               
                     (5)
                  
                  
                     L-objettivi tal-Ftehim fil-forma ta’ Skambju ta’ Ittri huma li jippermetti lill-Unjoni Ewropea u r-Repubblika ta’ Mauritius jkomplu jaħdmu flimkien biex jippromwovu politika tas-sajd sostenibbli u l-isfruttar responsabbli tar-riżorsi tas-sajd fl-ilmijiet ta’ Mauritius u li jippermetti lill-bastimenti tal-Unjoni jwettqu l-attivitajiet tas-sajd tagħhom f’dawk l-ilmijiet.
                  
               
                     (6)
                  
                  
                     Il-Ftehim fil-forma ta’ Skambju ta’ Ittri jenħtieġ li jiġi ffirmat soġġett għall-konklużjoni tiegħu f’data aktar tard.
                  
               
                     (7)
                  
                  
                     Jenħtieġ li l-Ftehim fil-forma ta’ Skambju ta’ Ittri jiġi applikat fuq bażi provviżorja, sa meta jitlestew il-proċeduri neċessarji għad-dħul fis-seħħ tiegħu, biex tiġi limitata l-interruzzjoni tal-attivitajiet tas-sajd tal-bastimenti tal-Unjoni fl-ilmijiet ta’ Mauritius,
                  
               ADOTTA DIN ID-DEĊIŻJONI:
         
            Artikolu 1
            L-iffirmar, f’isem l-Unjoni tal-Ftehim fil-forma ta’ Skambju ta’ Ittri bejn l-Unjoni Ewropea u r-Repubblika ta’ Mauritius dwar l-estensjoni tal-Protokoll li jistabbilixxi l-opportunitajiet tas-sajd u l-kontribuzzjoni finanzjarja previsti fil-Ftehim ta’ Sħubija dwar is-Sajd bejn l-Unjoni Ewropea u r-Repubblika ta’ Mauritius huwa b’dan awtorizzat, soġġett għall-konklużjoni tal-imsemmi Ftehim (4).
         
         
            Artikolu 2
            Il-President tal-Kunsill huwa b’dan awtorizzat li jinnomina l-persuna jew il-persuni bis-setgħa li jiffirmaw il-Ftehim fil-forma ta’ Skambju ta’ Ittri f’isem l-Unjoni.
         
         
            Artikolu 3
            Il-Ftehim fil-forma ta’ Skambju ta’ Ittri għandu japplika fuq bażi provviżorja, f’konformità mal-punt (10) tal-Ftehim fil-forma ta’ Skambju ta’ Ittri, mill-1 ta’ Jannar 2022 jew minn kull data oħra wara l-iffirmar tiegħu, sakemm jitlestew il-proċeduri neċessarji għad-dħul fis-seħħ tiegħu.
         
         
            Artikolu 4
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, il-11 ta’ Frar 2022.
            
               
                  Għall-Kunsill
               
               
                  Il-President
               
               J.-Y. LE DRIAN
            
         
         
            (1)  ĠU L 79, 18.3.2014, p. 3.
         
            (2)  Id-Deċiżjoni tal-Kunsill 2014/146/UE tat-28 ta’ Jannar 2014 dwar il-konklużjoni tal-Ftehim ta’ Sħubija dwar is-Sajd bejn l-Unjoni Ewropea u r-Repubblika tal-Mawrizju (ĠU L 79, 18.3.2014, p. 2).
         
            (3)  ĠU L 279, 28.10.2017, p. 3.
         
            (4)  Ara l-paġna 45 ta’ dan il-Ġurnal Uffiċjali.